ഇടുക്കിയുടെ തീരാനോവായി ഉരുള്പൊട്ടല് മരണങ്ങള്: ജില്ലയിലുണ്ടായ പ്രധാന പ്രകൃതിദുരന്തങ്ങളുടെ നാള്വഴികളിങ്ങനെ.... ചെറുതോണി: ഉരുള്പൊട്ടലിലും മണ്ണിടിച്ചിലിലും ഇടുക്കിയില് ജീവന് നഷ്ടമായത് നിരവധിപേര്ക്ക്. ജില്ലയിലുണ്ടായ പ്രധാന പ്രകൃതിദുരന്തങ്ങളുടെ നാള്വഴികളിലൂടെ. 1958 ആഗസ്റ്റ് എട്ടിന് മൂന്നാറിലുണ്ടായ ഉരുള്പൊട്ടലില് 13പേര് മരിച്ചു. 250ലധികം വീടുകള് പൂര്ണമായി തകര്ന്നു 1962ല് അടിമാലിക്കടുത്ത് നാല്പതേക്കറില് ഉരുള്പൊട്ടി ദമ്ബതികള് മരിച്ചു 1974 ജൂലൈ 26ന് ഇടുക്കിയിലുണ്ടായ ഉരുള്പൊട്ടലില് 13പേര് മരിച്ചു. 1975ലും 1976ലും ജില്ലയിലുണ്ടായ ഉരുള്പൊട്ടലുകളില് രണ്ടുപേര് വീതം മരിച്ചു. 1989 ജൂണ് 27ന് അടിമാലിക്കുസമീപം കൂമ്ബന്പാറയില് വീടിന് മുകളിലേക്ക് ഉരുള്പൊട്ടിവീണ് ഒമ്ബതുപേര് മരിച്ചു. തൊട്ടടുത്ത ദിവസം മൂലമറ്റത്തിനടുത്ത് നാടുകാണി മലയില് ഉരുള്പൊട്ടി രണ്ടു കുടുംബത്തിലെ ഒമ്ബതുപേര് മരിച്ചു. അതിനടുത്ത ദിവസം വെള്ളത്തൂവലിനു സമീപം മുതുവാര് കുടിയില് രണ്ടുപേരും മാങ്കുളത്ത് ഒരാളും മരിച്ചു. 1990 ജൂലൈ 28ന് കട്ടപ്പനക്കടുത്ത് കുന്തളം പാറയില് ഉരുള്പൊട്ടി നാലുപേര് മരിച്ചു. 1992 ജൂണില് നെടുങ്കണ്ടത്തിനടുത്ത് പാലാറില് ഉരുള്പൊട്ടി അഞ്ചുപേര് മരിച്ചു. 1994 ജൂലൈ നാലിന് നാല്പതേക്കറില് ഉരുള്പൊട്ടലും മണ്ണിടിച്ചിലുമുണ്ടായി ഒരുവീട്ടില് ഉറങ്ങിക്കിടന്ന ഏഴുപേര് മരിച്ചു. 1997 ജൂലൈ 22ന് അടിമാലിക്കുസമീപം പഴമ്ബള്ളിച്ചാലില് ഉരുള്പൊട്ടി 19പേര് മരിച്ചു. 2000 ആഗസ്റ്റില് കഞ്ഞിക്കുഴിയിലുണ്ടായ ഉരുള്പൊട്ടലില് മൂന്നുപേര് മരിച്ചു. 2001 ജൂലൈ ഒമ്ബതിന് ഉടുമ്ബന്നൂര് വെണ്ണിയാനിയില് ഉണ്ടായ ഉരുള്പൊട്ടലില് പ്രമുഖ പത്ര ഫോട്ടോഗ്രാഫര് വിക്ടര് ജോര്ജ് ഉള്പ്പെടെ നാലുപേര് മരിച്ചു. 2004 ആഗസ്റ്റില് ഉണ്ടായ ഉരുള്പൊട്ടലില് കുളമാവില് ചെക്ക്ഡാം തകര്ന്ന് ഒരു കുടുംബത്തിലെ അഞ്ചുപേര് മരിച്ചു. 2005 ജുലൈയില് മൂന്നാറിലെ അന്തോണിയാര് കോളനിയില് ഉരുള്പൊട്ടി രണ്ടുപേര് മരിച്ചു. 2010 സെപ്റ്റംബറില് വെള്ളിയാമറ്റം പഞ്ചായത്തിലെ പൂച്ചപ്രയിലുണ്ടായ ഉരുള്പൊട്ടലില് അമ്മയും മകളും ഉള്പ്പെടെ മൂന്നുപേര് മരിച്ചു. 2018ലെ പ്രളയത്തില് ജില്ലയില് 59പേര്ക്ക് ജീവന് നഷ്ടമായി. 2020 ആഗസ്റ്റില് രാജമാല പെട്ടിമുടിയിലുണ്ടായ ദുരന്തത്തില് 70പേര് മരിച്ചു.